গত সোমবার রাষ্ট্রপতি মো. আবদুল হামিদ পাঁচ সদস্যের নির্বাচন কমিশন গঠন করেন। প্রধান নির্বাচন কমিশনার নিযুক্ত হয়েছেন সাবেক সচিব কে এম নুরুল হুদা। তার নেতৃত্বে পাঁচজনের এই কমিশন নিয়োগ পাওয়ার পরে গণমাধ্যমের সঙ্গে কথাও বলেছেন। দায়িত্ব পালনে সবার সহযোগিতা কামনা করেছেন তারা। ইসির সচিবালয়ের কর্মকর্তারা বলেছেন, নতুন ইসি দায়িত্ব নেওয়ার দুদিন পরে রয়েছে একটি পৌরসভা নির্বাচন। তাই দায়িত্ব নেওয়ার দুই দিনের মাথায় একটি সুন্দর নির্বাচন অনুষ্ঠানের জন্য তাদের আগেভাগে প্রস্তুতি নিতে হচ্ছে। ইতিমধ্যে ইসির সচিবালয়ের সঙ্গে নতুন সিইসিসহ অন্য নির্বাচন কমিশনারদের নিয়মিত যোগাযোগ হচ্ছে। নতুন কমিশনারদের নামের গেজেটও প্রকাশ করেছে ইসি সচিবালয়। এ ছাড়া নতুন সিইসির সঙ্গেও নতুন নির্বাচন কমিশনারদের নিয়মিত যোগাযোগ হচ্ছে।